  Майя Бывальцева Удмуртиысь паралимпиец Владислав Лекомцев понна валтӥсь старт луоз дуннелэн чемпионатэз, 2017-тӥ арын тулыспалэ со ортчоз Германиын. Ӵошатсконъёслы дасяськоз Россилэн командаезлэн сборъёсаз. Со сярысь Лекомцев вераз иворъёсъя «Удмуртия» агентстволы. Али спортсмен Ижкарын, 2-тӥ оштолэзе «Искра» базаын куасэн бызьылонъя 4 часъем марафонэ пыриськыны малпа. Тазалыко атлетъёсын артэ бызьыса но вылӥ инты басьтыны оске. «Искра» базаын 4 часъем марафон кутскоз 9 часын. Кин тросгес иськемъёсты ортчоз со дыр куспын, со ик вормоз. Мон тазалыко спортсменъёсын ӵош бызё, соин ик вожвылъяськон ӟырдыт луыны кулэ. Таяз сезонын со мынам берпуметӥ стартэ луоз. Арня талэсь азьло Финляндиысь дуннелэн Кубокезлэн йылпумъян люкетысьтыз бертӥ. Та ӵошатсконлы дасяськыса, тренировкаосы ветлӥ. Марафон бере малпасько ни, кызьы шутэтско, али со сярысь ӧй малпаськы на. Вуоно сезонын мон понна валтӥсь старт луоз тулыспалэ Германиын дуннелэн чемпионатэз. Солы Россилэн командаеныз ӵош дасясько. Солэсь азьвыл дуннелэн Кубокезлэн люкетъёсыз но Россилэн чемпионатэз луозы», — вераз спортсмен. Тодэ вайытом, 22-тӥ южтолэзе Владислав Лекомцев дуннелэсь биатлонъя Кубоксэ утӥз, куасэн бызьылонын кыкетӥ луиз. Тегъёс: Спорт Ижкар Удмуртия Россия ВладиславЛекомцев марафон  